Mor l’exregidor d'Algemesí, Vicent Part
06 de octubre de 2020

Ha mort l’exregidor Vicent Part. Va formar part de la corporació municipal de l'Ajuntament d'Algemesí en la legislatura 2003-2007. Es va presentar en la llista del Bloc Nacionalista Valencià i durant eixos quatre anys va ostentar el càrrec de regidor d'Esports. Vicent Part era d'Algemesí. Esportista, muixeranguer i cadafaler, una persona entranyable, que encarnava les virtuts de la seua ciutat i sempre fidel a les tradicions locals i als seus amics.

La seua trajectòria avalava el càrrec, ja que va practicar diversos esports i va ser fundador i president durant 20 anys del Club de Córrer Tortuga. El seu treball al capdavant de la regidoria d'Esports va ser sempre de suport als clubs locals i la seua preocupació sempre era què les instal·lacions esportives estigueren adequades per al seu ús per part de tots els algemesinencs. Al marge de la seua activitat política i esportiva, Vicent Part va ser un ferm defensor de les tradicions algemesinenques. Després de la recuperació de la Muixeranga en els anys 70, va entrar a formar part de la Muixeranga d'Algemesí una associació que mai abandonaria. També va ser cadafaler de la penya Fanecaes, una de les més veteranes de la Setmana Taurina.